Diari Oficial de la Generalitat Valenciana


Sumari del DOGV 4929, del 21-01-2005 (2005/435)

RESOLUCIÓ de 20 de desembre de 2004,de la Direcció General de Qualitat Ambiental, per la qual s'atorga a l'empresa Argenta Cerámica, SL, l'autorització ambiental integrada per a la fabricació de paviment i revestiment ceràmic al terme municipal de la Vall d'Alba (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4929

Data del DOGV
:   21-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/435


Data del document
:   20-12-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vall d'Alba
    * empresa privada
    * edifici industrial
    * ceràmica

RESOLUCIÓ de 20 de desembre de 2004,de la Direcció General de Qualitat Ambiental, per la qual s'atorga a l'empresa Argenta Cerámica, SL, l'autorització ambiental integrada per a la fabricació de paviment i revestiment ceràmic al terme municipal de la Vall d'Alba (Castelló). [2005/X435]
  
Vistos els documents que consten en l'expedient 104/03 IPPC, instruït a instància de l'empresa Argenta Cerámica, SL, a fi d'obtenir l'autorització ambiental integrada per a una fàbrica de paviment i revestiment ceràmics, s'emet la present resolució de conformitat amb els següents,
  
Antecedents de fet
  
Primer. Amb data 22 d'octubre de 2003, José Cifre Nebot, en representació de l'empresa Argenta Cerámica, SL, amb CIF B-12497467, presenta en la Conselleria de Territori i Habitatge, una sol·licitud d'autorització ambiental integrada per a una indústria de fabricació de productes ceràmics situada a la parcel·la 2 del vial 5 del polígon industrial de la Vall d'Alba, a la Vall d'Alba (Castelló), i que es detalla en l'annex I.
  
A la sol·licitud s'adjunta l'informe urbanístic favorable emés per l'Ajuntament de la Vall d'Alba amb data 30 de juny de 2003.
  
Segon. Amb data 7 de novembre de 2003, la Conselleria de Territori i Habitatge requereix nova documentació a l'empresa, que es presenta amb data 17 de desembre de 2003.
  
Tercer. Amb data 3 de febrer de 2004 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, i se'n publica l'anunci en el Diari Oficial de la Generalitat Valenciana (DOGV núm. 4683).
  
Durant aquest no es presenten al·legacions al projecte en aquesta Conselleria i a l'Ajuntament de la Vall d'Alba, i en l'expedient consta el certificat de la informació pública.
  
Quart. Posteriorment, amb dates diverses, l'empresa presenta documentació complementària aclaridora, a requeriment d'aquesta Conselleria.
  
Cinqué. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament de la Vall d'Alba, el qual emet un informe favorable amb data 20 de maig de 2004.
  
Així mateix, s'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.
  
Sisé. Amb data 7 de juliol de 2004 la Direcció General de Gestió del Medi Natural emet la declaració d'impacte ambiental, en la qual estima acceptable, sols a l'efecte ambiental l'estudi d'impacte ambiental de la fàbrica de productes ceràmics, sempre que l'activitat s'exercisca amb les previsions de l'esmentat estudi i amb els condicionants de la declaració que es detallen en l'annex II de la present resolució.
  
Seté. Segons el que disposa l'article 19 de la Llei 16/2002, la Confederació Hidrogràfica del Xúquer emet un informe amb data 25 de juliol de 2004, a fi de requerir nova documentació, i amb data 13 de setembre de 2004 emet un informe favorable en relació amb la inexistència d'abocament d'aigües residuals a domini públic hidràulic, condicionat a la presentació de documentació quan la nova bassa d'emmagatzemament estiga executada.
  
Vuité. En l'expedient 104/03 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002 i que ha sigut incorporada a la proposta de resolució.
  
Nové. Amb data 16 de desembre de 2004 es realitza el tràmit d'audiència a l'interessat .
  
Als anteriors fets s'apliquen els següents,
  
Fonaments de dret
  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats incloses en l'annex 1 d'aquesta llei estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació desenvolupada pel Decret 40/2004, de 5 de març, del Consell de la Generalitat Valenciana.
  
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge i l'Ordre de desenvolupament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Territori i Habitatge, resolc:
  
Primer. Concedir a Argenta Cerámica, SL, l'autorització ambiental integrada per a la fàbrica de paviment i revestiment ceràmic situada al polígon industrial de la Vall d'Alba, vial 5, parcel·la 2, de la Vall d'Alba (Castelló), d'acord amb el Projecte de sol·licitud d'autorització ambiental integrada per a indústria de fabricació de productes ceràmics, de 15 d'octubre de 2003, i subscrit pel Sr. José Luis Quintela Cortés, la qual queda inscrita en el Registre General d'Instal·lacions IPPC de la Comunitat Valenciana amb el número 010-04/AAI/CV, condicionada al compliment dels requisits següents:
  
1. Valors límit d'emissió
  
1.1. Atmosfera
  
1.1.1. Emissions canalitzades fredes
  
Els valors límit d'emissió que s'han de complir seran els següents:
  
CONTAMINANTS CONDICIONS LÍMITS D'EMISSIÓ
  
Partícules Genèric 30 mg/Nm³
  
1.1.2. Emissions canalitzades calents
  
Les emissions hauran de complir els següents valors límit d'emissió per als diferents focus:
  
Les concentracions mesurades sempre hauran d'estar referides a condicions normals de pressió i temperatura (101,3 kPa,273,16 K), per als gasos de combustió en base seca i un contingut d'oxigen del 18% de O2.
  
1.1.3. Emissions sonores
  
La instal·lació es protegirà acústicament de manera que no se superen els límits establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
1.2. Aigües
  
1.2.1. Aigües residuals industrials
  
S'actuarà segons el que especifica el projecte, de manera que es garantisca la inexistència d'abocament d'aigües residuals a domini públic hidràulic (abocament zero).
  
No es realitzarà cap abocament d'aquestes aigües a la xarxa de sanejament.
  
1.2.2. Aigües residuals sanitàries
  
S'hauran de complir els límits per a l'abocament a EDAR establits en l'ordenança municipal d'aplicació.
  
1.2.3. Aigües pluvials
  
Es conduiran a la xarxa de sanejament de pluvials mitjançant xarxa separativa.
  
Haurà de presentar a la Direcció General de Qualitat Ambiental un certificat emés per l'ajuntament corresponent de la connexió i acceptació de l'abocament d'aigües pluvials, amb indicació de la data en què es realitzarà la connexió.
  
2. Protecció del sòl i de les aigües subterrànies
  
Queda prohibit l'abocament al llit, sòl o subsòl que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.
  
3. Procediments i mètodes de gestió de residus
  
3.1. Producció de residus
  
L'activitat està subjecta als requisits establits en la Llei 10/1998, de 21 d'abril, de residus, i la Llei 10/2000, de 12 de desembre, de residus de la Comunitat Valenciana, i al Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
  
S'inscriu l'empresa en el Registre de Petits Productors de Residus Perillosos de la Comunitat Valenciana amb el número de registre 12-12.018.
  
Els residus no perillosos s'hauran de lliurar a un gestor autoritzat per a aquesta activitat, tal com consta en el projecte.
  
4. Sistemes i procediments per al tractament d'emissions i residus, amb especificació de la metodologia de mesurament, la freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, s'hauran de dur a terme les mesures següents:
  
- Tancament total de les instal·lacions de magatzematge i manipulació de materials pulverulents a l'engròs, o si és el cas tancament parcial i adequació d'aquestes.
  
- Tancament de les instal·lacions de transport i processament de materials.
  
- Aspiració i desempolsament d'instal·lacions d'emmagatzematge, transport, punts de transferència i de càrrega i descàrrega de materials pulverulents.
  
- Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Hauran de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i registre en continu d'almenys un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i calibratge de tal paràmetre haurà de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores de l'administració serà la següent:
  
- Anual: focus de processos d'assecament per atomització i aquells el cabal dels quals supere 30.000 Nm³/h.
  
- Biennal: focus de forns de cocció i aquells el cabal dels quals es trobe entre 10.000 i 30.000 Nm³/h.
  
- Triennal: la resta de focus canalitzats.
  
Els contaminants que s'han controlar seran els següents:
  
- Tots els focus: partícules.
  
- Focus que evacuen gasos procedents de processos de combustió: Partícules, NOx (expressat com NO2), SO2, CO i CO2.
  
- Focus que evacuen gasos procedents de forns de cocció: partícules, NOx (expressat com NO2), SO2, CO, CO2, fluorurs (com HF), plom i bor.
  
Queden exclosos de mesurament d'emissió de partícules els focus següents:
  
- Focus de processos d'assecament de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.
  
- Focus d'evacuació de l'aire de refredament dels forns de cocció de taulells.
  
- Focus d'emissió directa de turbines i motors de cogeneració que usen gas natural com a combustible.
  
Els punts de mostratge en les xemeneies han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i distribució dels focus emissors a l'atmosfera haurà de ser tal que garantisca una correcta dispersió dels contaminants emesos, evitant en la mesura que siga possible que es produïsquen apantallaments que dificulten la dispersió.
  
En el punt de mostratge, la temperatura serà preferiblement, menor de 200ºC.
  
Les mesures s'hauran de realitzar en condicions normals d'operació de les instal·lacions, i s'hauran de registrar els paràmetres que les determinen, i hauran de cobrir totes les diferents tipologies o grups de productes que es fabriquen en cada instal·lació.
  
Haurà de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Haurà de notificar a la Direcció General de Qualitat Ambiental, una vegada a l'any, les dades sobre els abocaments a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
Haurà de presentar el certificat de la impermeabilitat i estanquitat de la bassa d'emmagatzematge d'aigües residuals de nova construcció.
  
Es realitzaran controls periòdics de les canaletes que transporten l'aigua residual industrial des de tots els focus de generació fins a la bassa d'emmagatzematge, que serà perfectament impermeable.
  
Es duran a terme les mesures de control i emergència respecte d'abocaments accidentals descrites en el projecte, com també el protocol de manteniment d'aquestes mesures.
  
4.3. Control de residus
  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser lliurats a un gestor autoritzat. Aquest emmagatzematge temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en lloc teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge haurà d'estar inclosa en el sistema general de protecció contra incendis de la indústria.
  
Per a l'emmagatzematge de residus líquids o que pel seu alt contingut líquid puguen generar abocaments, s'haurà de disposar de cubetes de seguretats o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes de seguretat hauran de ser individuals per a cada tipus de residus la mescla dels quals, en cas de vessament, comporte un augment de la perillositat o en dificulte la gestió.
  
S'haurà de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
L'envasament i l'etiquetatge dels residus haurà de ser conforme a allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix, haurà de disposar d'un registre on conste la quantitat, naturalesa, identificació, origen i data de generació i lliurament a un gestor autoritzat, com també el número de document de control i seguiment utilitzat, si és el cas, i el gestor a qui es lliura el residu.
  
Hauran de lliurar els residus perillosos a gestors que disposen de la corresponent autorització administrativa per a la gestió d'aquests residus.
  
S'haurà de disposar d'un registre de residus produïts on conste la quantitat, naturalesa, identificació, origen i data de generació i lliurament a un gestor autoritzat, com també el número de document de control i seguiment utilitzat, si és el cas, i el gestor al qual es lliura el residu.
  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.
  
Anualment s'haurà d'emplenar la declaració anual de productor de residus perillosos i no perillosos, que haurà de ser remesa a la Direcció General de Qualitat Ambiental abans de l'1 de març de cada any. En aquesta declaració s'haurà d'especificar l'origen i quantitat dels residus produïts, la destinació donada a cadascun i la llista dels que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.
  
4.4. Control de sorolls
  
Respecte al nivell de sorolls transmesos a l'exterior haurà de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per un organisme acreditat en el termini d'un any des de la concessió de l'AAI i posteriorment es realitzaran mesuraments almenys cada cinc anys, d'acord amb l'article 37 d'aquesta llei.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.
  
Els vessaments accidentals de barbotina seran conduïts a les canaletes existents i per gravetat a les basses de decantació.
  
Es controlarà mitjançant detectors de nivell amb avisador acústic l'emplenament màxim admissible de les basses per a evitar vessaments accidentals.
  
S'haurà de disposar d'una canonada de buidatge de la bassa d'acumulació d'aigües industrials residuals, per mitjà de bótes.
  
Així mateix, quan es determine el cessament de l'activitat, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar aquesta activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
S'hauran de compliran les condicions establides en la declaració d'impacte ambiental emesa per la Direcció General de Gestió del Medi Natural de data 14 de juliol, que s'adjunta en l'annex II de la present resolució.
  
7. Altres condicions
  
Haurà de complir el que disposa la Llei 11/1997, d'envasos i residus d'envasos i el Reial Decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.
  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Es comprovarà en el control inicial que s'han realitzat les mesures previstes en el projecte.
  
Segon. L'autorització ambiental integrada es renovarà, en els aspectes ambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació, el titular haurà de donar compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, presentant prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisi i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades, amb audiència prèvia de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, haurà de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i col·laboració necessàries als que realitzen les actuacions de vigilància, inspecció i control.
  
Seté. En tot allò no especificat en aquesta resolució, caldrà ajustar-se a totes i cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant la secretària autonòmica de Territori i Medi Ambient de la Conselleria de Territori i Habitatge en el termini d'un mes des de l'endemà de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 20 de desembre de 2004.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
Argenta Cerámica, SL, es dedica a la fabricació de productes ceràmics en diversos formats.
  
El procés productiu s'inicia amb la recepció de l'argila atomitzada, que es transporta mitjançant elevadors de catúfols i cinta mòbil des de les tremuges de recepció fins a les sitges de repòs, des d'on passa mitjançant cintes transportadores a les premses, on es forma el bescuit cru o base del taulell ceràmic per premsatge hidràulic.
  
L'argila premsada se seca en assecadors de gas natural per a llevar-li humitat i guanyar en consistència, i després es transporta fins a les línies d'esmaltada.
  
A continuació, es produeix l'esmaltada i el serigrafiament de les peces crues mitjançant màquines d'aplicació en sec, per via humida i tintes amb vehicle de suport. Paral·lelament a l'esmaltada, es produeix la recepció de matèries primeres i preparació d'esmalts en la secció corresponent.
  
Les peces esmaltades s'emmagatzemen sobre boxs mòbils desplaçats per carro autopropulsat, de forma apilada.
  
Després, les peces passen als forns per a la cocció a temperatura controlada i prèviament fixada, que li dóna al taulell les seues propietats definitives. Els forns de cocció són de tipus monoestrat i funcionen amb gas natural.
  
Les peces cuites s'emmagatzemen en els mateixos boxs mòbils que el producte esmaltat, i passen a la secció de classificació, on se seleccionen, empaqueten i es disposen en palets, i passen al magatzem de producte acabat, en espera de la seua expedició.
  
L'ampliació prevista consisteix en la instal·lació de tres noves línies de premsatge'assecatge'esmaltada, ampliació del parc de cru i de producte cuit, un nou forn i dues noves línies de selecció-paletització, com també la instal·lació de mòlta de matèries primeres, tot amb la maquinària auxiliar, tot això a fi d'augmentar la producció i donar major versatilitat a les línies i models de fabricació per a satisfer la demanda del mercat actual.
  
Amb aquesta ampliació, la capacitat de producció serà de 7.260.000 m2 anuals.
  
L'únic abocament que es produeix és d'aigües residuals d'ús higienicosanitari i d'aigües pluvials, que es recullen mitjançant canalitzacions independents i s'aboquen a la xarxa general de clavegueram de la Vall d'Alba.
  
Les aigües residuals generades en el procés industrial provenen de les esmaltadores i zones de preparació d'esmalts i de la neteja d'instal·lacions. Aquestes aigües es canalitzen fins a dues basses d'emmagatzematge impermeables, on els sòlids es mantenen en suspensió en l'aigua. La mescla és retirada mitjançant un camió homologat i transportat fins a les instal·lacions de l'atomitzador Tierra Atomizada, SA, que l'empra com a matèria primera per a la fabricació d'argila atomitzada. Aquesta aigua arrossega argila i esmalts, i és un residu catalogat com a no perillós.
  
En les seccions de recepció i emmagatzematge d'argiles, com també en la secció d'esmaltat, es disposarà de filtres d'aspiració per a reduir les emissions pulvurolentes, que disposen de xemeneies i ventiladors. El material recollit en els filtres es portarà a l'atomitzador per a introduir-lo en el procés productiu.
  
Per a la dispersió de les emissions gasoses calentes es disposa de xemeneies en els assecadors i en els forns de cocció.
  
Quant als residus, segons el que s'ha especificat en projecte, es disposa de zones adequadament preparades per a l'emmagatzematge de residus perillosos, sent la totalitat dels residus generats per l'empresa, perillosos i no perillosos, retirats per un gestor extern autoritzat. Els envasos de productes líquids i els contenidors flexibles se sotmeten a un sistema de depòsit, devolució i retorn, mitjançant el qual es tornen als proveïdors per a la neteja i reutilització.
  
Els residus sòlids urbans seran recollits i gestionats per l'empresa contractada per l'Ajuntament.
  
ANNEX II
  
Condicions de la declaració d'impacte ambiental
  
1. Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient el compliment de la legalitat vigent o, si és el cas, l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
2. La Direcció General de Qualitat ambiental, com a òrgan competent en matèria de qualitat d'aigües, seguiment i control d'aquest recurs, protecció atmosfèrica i acústica, el seguiment, control i gestió de residus i, a més com a òrgan amb competència substantiva en matèria autorització ambiental integrada, haurà de constatar periòdicament que el funcionament de l'activitat objecte de referència s'ajusta al que reglamenta o, si és el cas, a les millors tecnologies disponibles i els valors límit d'emissió. Amb aquest efecte, anualment, la Direcció General de Qualitat Ambiental remetrà a la Direcció General de Gestió del Medi Natural el certificat del compliment per part del promotor de tot allò anteriorment especificat en relació amb la producció i programes de minimització de residus, emissions, abocaments, seguiment i control de les activitats relacionades amb els recursos hidrològics de la Comunitat Valenciana i la resta d'aspectes que condicionen ambientalment el projecte.